Author: Viera Martincová
Company: MZ SR

DôvodOVÁ   SPRÁVA

A.	Všeobecná časť

 	Návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o  poisťovníctve a o zmene a doplnení niektorých zákonov v znení neskorších predpisov je odôvodnený potrebou  obsahovo spresniť a zjednotiť postup pri aplikácii  niektorých ustanovení súvisiacich s verejným zdravotným poistením a ktoré v aplikačnej praxi vyvolávajú nejasnosti a problémy a to ako na strane platiteľa poistného, tak aj na strane zdravotných poisťovní. 

Návrh zákona upresňuje postup pri výpočte ročného nároku na uplatnenie odpočítateľnej položky u poistencov, ktorí z rôznych dôvodov mali nárok na odpočítateľnú položku iba časť kalendárneho roka. Navrhovaná zmena je v prospech občanov a nedotýka sa zamestnávateľov. Predkladaný návrh po novom upravuje aj otázky platenia poistného z likvidačného zostatku. Súčasná právna úprava sa javí ako nespravodlivá,  pretože  sa jedná iba o  časť majetku spoločníka, ktorý bol na začiatku podnikania vložený do majetku spoločnosti.  Preto sa navrhuje vypustiť povinnosť platiť odvody na poistné na verejné zdravotné poistenie z tohto príjmu, pokiaľ  tento príjem nie je predmetom dane z príjmu.

Spresnenie doterajšieho ustanovenia o spôsobe určenia osoby, ktorá má povinnosť platiť si poistné na verejné zdravotné poistenie sama (tzv. samoplatiteľ) je iba z dôvodu jednoznačnosti a odstránenia možnosti dvojakého výkladu. Nové znenie § 11 ods. 2 písm. c) vyčleňuje  z okruhu osôb, ktoré sú povinné platiť si poistné na verejné zdravotné poistenie samy tie osoby,  ktoré sú uvedené v odseku 7.  

 Navrhovaný posun termínu na povinnosť zdravotnej poisťovne podať  návrh na Úrad pre dohľad nad zdravotnou starostlivosťou na vydanie platobného výmeru,  je v prospech platiteľa,  ale aj zdravotnej poisťovne, ktorá  môže kvalifikovanejšie posúdiť námietky podané platiteľom. Navrhovanou zmenou termínu dôjde k odstráneniu súčasného stavu, keď zdravotná poisťovňa v záujme zachovania zákonnej lehoty nevyhovie námietkam a podá Úradu pre dohľad nad zdravotnou starostlivosťou návrh na vydanie platobného výmeru.

Návrh zákona je v súlade s Ústavou Slovenskej republiky, inými zákonmi, medzinárodnými zmluvami, ktorými je Slovenská republika viazaná a s právom Európskej únie.

Predložený návrh zákona nebude mať  vplyv na informatizáciu spoločnosti, sociálny vplyv a vplyv na životné prostredie. Predložený návrh zákona bude mať pozitívny vplyv na podnikateľské prostredie a negatívny  vplyv na verejné financie;  analýza   a  vyčíslenie je uvedené v doložke vybraných vplyvov.